
NUOMONĖ
Moterų teisių ir lyčių lygybės komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti toliau pateikiamą tekstą:<RepeatBlock-Dec>
A.	kadangi lyčių lygybė yra viena iš pamatinių Sąjungos vertybių ir pagal SESV 8 straipsnį Sąjunga yra įsipareigojusi propaguoti lygybę visose veiklos srityse, užtikrindama lyčių aspekto integravimą; kadangi biudžetai nėra neutralūs lyčių atžvilgiu ir turi būti sudaromi ir vykdomi siekiant lyčių lygybės;
B.	kadangi Parlamentas ne kartą ragino Komisiją skatinti ir įgyvendinti lyčių lygybės aspekto integravimą į visas Sąjungos politikos sritis, įskaitant biudžeto sudarymą atsižvelgiant į lyčių aspektą ir poveikio lytims vertinimus;
C.	kadangi Komisija dar nepradėjo analizuoti, ar tinkama siūlyti tam tikrą ES biudžeto procentinę dalį lyčių lygybei remti;
1.	pripažįsta Sąjungos įsipareigojimą integruoti lyčių aspektą ir tobulinti lyčių lygybei skirtų išlaidų stebėjimo metodiką; apgailestauja, kad Komisijos metodika tebėra nepakankama, nes joje neatsižvelgiama į neigiamą poveikį ir 20 proc. atvejų jos poveikis lytims lieka neaiškus; ragina Komisiją patobulinti metodiką ir stebėti neigiamą poveikį;
2.	palankiai vertina tai, kad Komisija atnaujino geresnio reglamentavimo gaires ir priemonių rinkinį; apgailestauja dėl nepakankamos pažangos atliekant ES finansavimo programų lyčių aspekto poreikių ir poveikio analizę; ragina Komisiją nuolat atlikti tokias analizes; paveda jai pradėti kitos DFP poveikio vertinimą, įskaitant lyčių aspekto analizę;
3.	pažymi, kad informacijos apie ES biudžeto poveikį lytims vis dar nepakanka; atkreipia dėmesį į trūkumus, susijusius su pagal lytį suskirstytų duomenų rinkimu rankiniu būdu, ataskaitų dėl jų teikimu ir vertinimu; ragina Komisiją pagerinti duomenų kokybę;
4.	ragina Komisiją išanalizuoti, kokia ES biudžeto procentinė dalis turėtų būti skiriama lyčių lygybei remti; taip pat ragina visuose būsimuose teisės aktuose, įskaitant kitą DFP, nustatyti tikslus ir veiklos rodiklius.

